Neuvoston yhteinen kanta

10 päivältä joulukuuta 2002,

Somaliaan kohdistuvista rajoittavista toimenpiteistä

(2002/960/YUTP)

EUROOPAN UNIONIN NEUVOSTO, joka

ottaa huomioon Euroopan unionista tehdyn sopimuksen ja erityisesti sen 15 artiklan,

sekä katsoo seuraavaa:

(1) Yhdistyneiden Kansakuntien turvallisuusneuvosto hyväksyi 23 päivänä tammikuuta 1992 päätöslauselman 733(1992), jossa kielletään yleisesti ja täysimääräisesti aseiden ja puolustustarvikkeiden toimittaminen Somaliaan, jäljempänä "aseidenvientikielto".

(2) Yhdistyneiden Kansakuntien turvallisuusneuvosto hyväksyi 19 päivänä kesäkuuta 2001 päätöslauselman 1356(2001), jolla sallitaan tietyt poikkeukset aseidenvientikieltoon.

(3) Yhdistyneiden Kansakuntien turvallisuusneuvosto hyväksyi 22 päivänä heinäkuuta 2002 päätöslauselman 1425(2002), jossa aseidenvientikieltoa laajennetaan koskemaan sotilastoimintaan liittyvän teknisen neuvonnan, taloudellisen tuen tai muun avun sekä koulutuksen suoraa ja välillistä toimittamista Somalialle.

(4) Neuvosto vahvisti 22 päivänä heinäkuuta 2002 tukevansa edelleen IGAD:n (Intergovernmental Authority on Development) 24 päivänä marraskuuta 2000 ja 11 päivänä tammikuuta 2002 antamia päätöslauselmia, joissa vahvistetaan yleiset puitteet Somalian sovintoprosessille ja hahmotellaan Euroopan unionin Somaliaa koskevat tavoitteet.

(5) Rauhan- ja sovinnontekoprosessi käynnistettiin 15 päivänä lokakuuta 2002 Eldoretissa, Keniassa, ja 27 päivänä lokakuuta 2002 Somalian konfliktin osapuolet antoivat julkilausuman vihamielisyyksien lopettamisesta ja rauhan- ja sovinnontekoprosessia koskevien puitteiden ja periaatteiden hyväksymisestä. Tätä voidaan pitää perustavanlaatuisena edistysaskelena, jonka avulla varmistetaan laaja yhteisymmärrys prosessista, ja johon Euroopan unioni suhtautui myönteisesti.

(6) Yhteisön toiminta on tarpeen tiettyjen toimenpiteiden toteuttamiseksi,

ON HYVÄKSYNYT TÄMÄN YHTEISEN KANNAN:

1 artikla

1. Kielletään jäsenvaltioiden kansalaisten harjoittama tai jäsenvaltioiden alueelta käsin tapahtuva aseiden ja kaikenlaisten niihin liittyvien tarvikkeiden, mukaan lukien ampuma-aseet ja ampumatarvikkeet, sotilasajoneuvot ja -laitteet, puolisotilaalliset tarvikkeet ja edellä mainittuihin tarkoitetut varaosat, toimittaminen ja myynti Somaliaan riippumatta siitä, ovatko ne peräisin jäsenvaltioiden alueelta.

2. Kielletään jäsenvaltioiden kansalaisten harjoittama tai jäsenvaltioiden alueelta käsin tapahtuva sotilastoimintaan liittyvän teknisen neuvonnan, taloudellisen tuen tai muun avun sekä koulutuksen suora tai välillinen toimittaminen Somaliaan, mukaan lukien erityisesti 1 kohdassa tarkoitettujen tavaroiden toimittamiseen, valmistamiseen, huoltoon tai käyttöön liittyvän teknisen koulutuksen tai avun antaminen.

3. Edellä 1 ja 2 kohtaa ei sovelleta päätöslauselman 751(1992) 11 kohdassa perustetun komitean ennalta hyväksymiin, yksinomaan humanitaariseen tai suojelukäyttöön tarkoitettujen, ei-tappavien sotilastarvikkeiden toimituksiin tai sellaisen materiaalin toimituksiin, joka on tarkoitettu unionin, yhteisön tai jäsenvaltioiden ohjelmiin yhteiskunnan rakenteiden kehittämiseksi, turvallisuuden ala mukaan lukien, ja joita toteutetaan rauhan- ja sovinnontekoprosessin yhteydessä. Niitä ei sovelleta myöskään suojavaatetukseen, mukaan lukien luodinkestävät liivit ja sotilaskypärät, joita Yhdistyneiden Kansakuntien henkilökunta, tiedotusvälineiden edustajat sekä humanitaarisissa ja kehitysyhteistyössä toimivat työntekijät ja avustava henkilökunta vievät tilapäisesti Somaliaan yksinomaan henkilökohtaiseen käyttöönsä.

2 artikla

Jäsenvaltioiden on ilmoitettava toisilleen ja komissiolle tämän yhteisen kannan nojalla toteutetuista toimenpiteistä ja toimitettava toisilleen hallussaan olevat tähän yhteiseen kantaan liittyvät merkitykselliset tiedot.

3 artikla

Tämä yhteinen kanta tulee voimaan päivänä, jona se hyväksytään.

4 artikla

Tämä yhteinen kanta julkaistaan virallisessa lehdessä.

Tehty Brysselissä 10 päivänä joulukuuta 2002.

Neuvoston puolesta

Puheenjohtaja

P. S. Møller